Մանադո

Մանադո (), Ինդոնեզիայի Հյուսիսային Սուլավեսի նահանգի մայրաքաղաքը, գյուղատնտեսական և ձկնորսական առևտրի ու դայվինգի հայտնի կենտրոն։ Քաղաքը տեղակայված է համանուն ծովածոցի ափին գտնվող լեռնային տարածքում և ունի 9 շրջան։

Պատմություն 
Հոլանդական Արևելյան Հնդկաստանի ընկերությունը 1658 թվականին այստեղ ամրոց է կառուցել, որը կոչվում է Ամստերդամի Ֆորտ։ Դրանից հետո Մանադոն, ինչպես Ինդոնեզիայի մյուս արևելյան շրջանները, ենթարկվել է քրիստոնեացման։ Քաղաքում դեռևս կանգուն է Gereja Sentrum եկեղեցին (ի սկզբանե կոչվել է Oude Kerk), որը կառուցվել է հոլանդացի առաջին միսիոներների կողմից։

1830 թվականին Նիդերլանդների կառավարությունը այստեղ է աքսորել ճավայական արքայազն Դիպոնեգորոյին, ով խռովություն էր բարձրացրել հոլանդացիներից անկախանալու նպատակով։

1919 թվականին քաղաքում հիմնադրվել է Սուլավեսիի Առաքելական պրեֆեկտուրան, իսկ 1961 թվականին վերակազմավորվել է Մանադոյի թեմի։

1958 թվականին քաղաքը ռմբակոծվել է կառավարական ուժերի կողմից։ Այն բանից հետո, երբ Պերմեստայի ապստամբ շարժումը, որ իշխանություններից պահանջում էր քաղաքական և տնտեսական բարեփոխումներ, իր կենտրոնակայանի հետ տեղակայվել է քաղաքում, Ջակարտան փետրվարին հաստատել է Մանադոյի ռմբակոծումը։ Իսկ նույն տարվա հունիսին Ինդոնեզիայի բանակի զորքերը մտել են քաղաք։

2009 թվականի մայիսի 11-15-ը այստեղ անցկացվել է Համաշխարհային օվկիանոսի հիմնախնդիրների միջազգային խորհրդաժողովը, որին մասնակցել են 121 պետությունների ներկայացուցիչներ։ Քննարկման հիմնական թեման Համաշխարհային օվկիանոսի դերի գնահատումն էր գլոբալ տաքացման մեջ։

2012 թվականի հունվարի 8-15-ը Մանադոյում հյուրընկալվել է Հարավարևելյան Ասիայի զբոսաշրջության ֆորումը։ Միջոցառմանը մասնակցել են ավելի քան 1600 պատվիրակներ (զբոսաշրջության ոլորտի աշխատողներ, տարբեր երկրների արդյունաբերության նախարարներ, ինչպես նաև լրագրողներ)։

Տնտեսություն 
Մանադոյի շրջակայքում աճեցվում են մեխակ, սուրճ և կոկոսյան արմավենի։ Կան ձեռնարկություններ գյուղատնտեսական արտադրանքի վերամշակման համար, կազմակերպվում է սուրճի, շաքարեղեգի, մշկընկույզի, արժեքավոր փայտի տեսակների արտահանում։ Լավ զարգացած են փայտամթերումը, ձկնորսությունը և խեցեգործությունը։ Գոյություն ունեն միջազգային օդանավակայան, միջին և բարձրագույն ուսումնական հաստատություններ։

Տեսարժան վայրեր 
Մանադոյում առավել զարգացած է էկոտուրիզմը։ 1991 թվականից այստեղ գործում է Բունակեն-Մանադո Տուա ծովային ազգային պարկը, որն իր տեսակի մեջ առաջինն է Ինդոնեզիայում։ Այս վայրը գրավում է բազմաթիվ ջրասուզակների իր կորալյան պատերով և ստորջրյա հարուստ ֆաունայով։ Հարկ է նշել, որ այստեղ հայտնաբերվել են լաթիմերիա ձկներ, որոնք համարվում են կենդանի բրածոներ։ Արշավականների համար հետաքրքիր է Մանադոյից հարավ գտնվող Լոկոն և Մինհասու հրաբուխների շրջակայքը։ Դեպի արևելք գտնվում է Տանգկոկո արգելոցը, որտեղ կարելի է տեսնել աշխարհի ամենափոքր պրիմատներին, ռնգեղջյուրների, եղնիկների և վայրի բնության այլ ներկայացուցիչների։

Քաղաքի մաս կազմող Բունակեն կղզին ունի վայր դայվինգի համար և ծովային զբոսայգի։

Կլիմա

Քույր քաղաքներ 
  Դավաո, Ֆիլիպիններ
  Զամբոանգա, Ֆիլիպիններ

Ծանոթագրություններ

Արտաքին հղումներ 

 Մանադոյի եղանակը

Ինդոնեզիայի քաղաքներ
Ինդոնեզիա